**Jari Kuusisto** (s. 1962) on suomalainen tuotantotalouden tutkija ja dosentti sekä Vaasan yliopiston entinen rehtori. Hän on toiminut professorina Lappeenrannan teknillisessä yliopistossa ja University of Sussexissa. Lisäksi hän on toiminut vierailevana tutkija MIT Sloan School of Managementissa. Vuonna 2015 hänet valittiin viisivuotiselle kaudelle (2015–2019) Vaasan yliopiston vararehtoriksi. Maaliskuusta 2016 alkaen Kuusisto hoiti määräaikaisesti Vaasan yliopiston rehtorin virkaa Suvi Ronkaisen viransijaisena. Viransijaisuuden oli tarkoitus jatkua vain kesään 2017, mutta hänen toimikauttaan jatkettiin ja hän toimi yliopiston rehtorina vuoden 2022 loppuun saakka.

Akateeminen ura
---------------

Jari Kuusisto opiskeli vuosina 1983–1995 Helsingin kauppakorkeakoulussa (nyk. Aalto-yliopiston kauppakorkeakoulu) ja valmistui sieltä kauppatieteen maisteriksi 1988. Sen jälkeen hän suoritti tohtoriopintoja Durham University Business School:ssa. Jari Kuusisto jatkoi opintojaan Lontoossa Kingstonin yliopiston pienyrittäjyyttä tutkivassa tutkimuskeskuksessa (engl. *Small Business Research Centre*) ja väitteli Kingstonin yliopistossa tohtoriksi 1999. Kuusiston tuotantotalouden alaan kuuluva väitöskirja (*Entrepreneurship & Industrial Sociology*) käsitteli yrittäjyyttä ja teollista sosiologiaa. Väitöskirjan aiheena oli, ‘The determinants of service capability in small manufacturing firms’. Tutkimuksessa vertaillaan Suomalaisia ja Brittiläisiä Pk-yrityksiä. 

Valmistuttuaan hän työskenteli 1999–2000 Technopolis Groupissa, Brightonissa.

Vuonna 2003 Kuusisto nimitettiin Vaasan yliopiston Lapualla toimivan, tuotantotaloutta tutkivan SC-Research -tutkimuslaitoksen johtajaksi ja hän jatkoi tehtävässään, kunnes hänet 2015 valittiin Vaasan yliopiston vararehtoriksi. Kuusiston johdolla tutkimuslaitos on tutkinut mm. innovaatioita. Innovaatiotutkimukseen osallistuivat vuonna 2012 myös Valtion teknillinen tutkimuskeskus (VTT) sekä FiDiPro-professori Luis Rubalcaba Alcalán yliopistosta Madridista.

Vaasan yliopiston ohella Kuusisto on työskennellyt vierailevana luennoitsijana 2009–2010 ja 2013–2014 Massachusettsin teknillisessä korkeakoulussa (MIT) taloustiedettä tutkivassa johtamistaidon instituutissa (*Sloan School of Management*).

Kuusisto on lisäksi Lappeenrannan teknillisen yliopiston dosentti erikoistumisaloinaan kansainvälinen liiketoiminta, yrittäjyys ja markkinointi.

Vararehtoriksi ja rehtoriksi
----------------------------

Huhtikuussa 2015 Kuusisto valittiin Vaasan yliopiston vararehtoriksi viisivuotiselle virkakaudelle 2015–2019. Virka oli tuolloin vielä uusi. Vararehtorin vastuulla on Vaasan yliopiston tutkimustoiminnan ja tutkijoiden koulutuksen kehittäminen. Kuusiston tehtäviin kuuluu myös yliopistonsa edustaminen erilaisissa tutkimukseen ja opetukseen liittyvissä verkostoissa.

Vaasan yliopiston rehtori Suvi Ronkainen oli ehtinyt vuonna 2015 hoitaa rehtorin virkaa vain puoli vuotta, kun hän sairastui vakavasti kesällä 2015. Jari Kuusisto hoiti hänen sairauslomansa aikana viransijaisena rehtorin tehtäviä. Ronkainen pystyi palaamaan takaisin työhön vähäksi aikaa vuoden 2016 alussa. Vaasan yliopiston hallituksen päätöksellä Ronkainen maaliskuusta 2016 lähtien toimi osa-aikaisesti rehtorinkanslian erityisasiantuntijana, joka valmistelee yliopiston toiminnan uudistuksia. Vaasan yliopiston hallitus nimitti Kuusiston hoitamaan rehtorin tehtäviä määräaikaisesti maaliskuun alusta 2016 alkaen. Aluksi toimikauden oli määrä päättyä kesäkuussa 2016, mutta yliopiston hallitus jatkoi määräaikaisuutta kesäkuuhun 2017 asti.

Kuusiston rehtorikaudella Vaasan yliopiston toiminta muuttuu merkittävästi. Esimerkiksi kielten (englannin, saksan, pohjoismaisten kielten sekä nykysuomen) tutkintokoulutus Vaasan yliopistossa päättyy. Vuonna 2016 solmitun aiesopimuksen mukaisesti kielten tutkintokoulutus ja kielten tutkimus siirtyy Vaasasta Jyväskylän yliopistoon elokuussa 2017. Uudistuksen valmistelu aloitettiin syksyllä 2016. Hanke on osa laajempaa uudistusta. Sen tavoitteena on Vaasan yliopiston toiminnan keskittäminen yliopiston omiin vahvoihin aloihin, joita ovat energia, johtaminen ja rahoitus. Kuusistolla on rehtorina keskeinen rooli uudistusten suunnittelussa ja toteuttamisessa.

Tammikuussa 2017 Kuusisto valittiin Vaasan yliopiston rehtoriksi vuoden 2020 loppuun saakka ulottuvaksi kaudeksi Ronkaisen sairaudesta toipumisen jatkuttua oletettua pidempään. Myöhemmin hänen toimikauttaan jatkettiin vuoden 2022 loppuun. Vuoden 2023 alusta lähtien hänen seuraajakseen tuli Minna Martikainen.

Tutkimusura
-----------

Tuotantotalouden tutkijana Kuusisto on erikoistunut innovaatioiden tutkimukseen. Hän työskenteli Lappeenrannan teknillisessä yliopistossa vuonna 2010 toteutetussa Tekesin koordinoimassa InFi-tutkimusprojektissa, joka oli osa laajempaa *Kysyntä- ja käyttäjälähtöisen innovaatiotoiminnan työkalut ja monitorointi* -kampanjaa. Projektin tavoitteena oli koota uutta tietoa kuluttajien osallistumisesta innovaatiotoimintaan. Tutkimuksessa haastateltiin yli 3000 henkilöä ja tulosten pohjalta pyrittiin kehittämään uusia indikaattoreita, jotka kuvaisivat käyttäjien osallistumista innovaatiotoimintaan.

Yritystoiminta
--------------

Akateemisen uran ohella Kuusisto on toiminut tutkimus- ja innovaatiopolitiikan konsultointia harjoittavan European Touch Oy:n toimitusjohtajana vuodesta 1995.

Lähteet
-------

1. ↑  Jari Kuusisto biträdande rektor på Vasa universitet *Wasabladet*. 27.4.2015. (ruotsiksi) Viitattu 26.10.2016.
2. ↑  Yliopiston vararehtoriksi Jari Kuusisto
3. 1 2  Jari Kuusisto jatkaa Vaasan yliopiston rehtorina
4. 1 2  Vaasan yliopiston rehtoriksi Minna Martikainen *Vaasan yliopisto*.  30.8.2022. Viitattu 3.1.2023.
5. 1 2 3 4 5 6  Rehtori *uva.fi*. 2.9.2016. Vaasan yliopisto. Viitattu 26.10.2016.
6. ↑  Yliopiston vararehtoriksi Jari Kuusisto *uva.fi*. 27.4.2015. Vaasan yliopisto. Viitattu 26.10.2016.
7. 1 2  Vaasan yliopiston Lapuan-yksikkö tutkii innovaatioita *ilkka.fi*. 9.7.2012. Ilkka. Viitattu 26.10.2016.
8. ↑  Contact Us / Docents *lut.fi*. 2016. Lappeenrannan teknillinen yliopisto. (englanniksi) Viitattu 26.10.2016.
9. 1 2 3  Yliopiston vararehtoriksi Jari Kuusisto *uva.fi*. 27.4.2015. Vaasan yliopisto. Viitattu 26.10.2016.
10. ↑  Elina Niemistö: Vaasan yliopiston rehtori kävi lähellä kuolemaa: "Pelkäsin, etten pysty enää puhumaan" *yle.fi*. 30.1.2016. Viitattu 26.10.2016.
11. 1 2  Rehtori kevään erityistehtävissä *uva.fi*. 1.3.2016. Vaasan yliopisto. Viitattu 26.10.2016.
12. ↑  Kuusisto jatkaa rehtorina *uva.fi*. 30.6.2016. Vaasan yliopisto. Viitattu 26.10.2016.
13. ↑  Anu-Elina Ervasti: Vaasan yliopisto aikoo luopua tutkintoon tähtäävistä kieliopinnoista ja siirtää ne Jyväskylään *hs.fi*. 22.6.2016. Helsingin Sanomat. Viitattu 26.10.2016.
14. ↑  Vaasan yliopisto *uva.fi*. 18.8.2016. Vaasan yliopisto. Viitattu 26.10.2016.
15. 1 2 3  Kysyntä- ja käyttäjälähtöisen innovaatiotoiminnan työkalut ja monitorointi (Arkistoitu – Internet Archive) *tekes.fi*. 2010. Tekes. Viitattu 26.10.2016.


|  |  |  |
| --- | --- | --- |
| Edeltäjä:**Suvi Ronkainen** | **Vaasan yliopiston rehtori**2017–2022 | Seuraaja:**Minna Martikainen** |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Vaasan yliopisto |
| --- |
|  |
| **Sijainti**: Palosaari, Vaasa |
|  |
| Rehtorit | 
* Saxén (1968–1970)
* Palomäki (1970–1987)
* Virtanen (1987–1994)
* Salminen (1994–1998)
* Jakobsson (1998–2014)
* Ronkainen (2015–2017)
* Kuusisto (2015–2022)
* Martikainen (2023–)

 |
|  |
| Yksiköt | 
* Johtamisen yksikkö
* Laskentatoimi ja rahoitus
* Markkinointi ja viestintä
* Tekniikan ja innovaatiojohtamisen yksikkö

 |
|  |
| Kampus | 
* Digital Economy
* Domus Bothnica
* Fabriikki
* Innovation and Entrepreneurship InnoLab
* Konttori
* Luotsi
* Muova
* Puuvillatalo
* Technobothnia
* Tervahovi
* VEBIC

 |
|  |
| Media | Vox Cordis |
|  |
| Opiskelijaelämä | 

|  |  |
| --- | --- |
| Yhteisöt | Vaasan yliopiston ylioppilaskunta |
|  |
| Ainejärjestöt | CoMedia · Giga · Hallinnoijat · Tutti · Warrantti · Övertäjät |
|  |
| Kulttuuri ja media | Vaasan Ylioppilasteatteri Ramppi · Vaasan ylioppilaskuoro · Vaasan ylioppilaslehti |

 |
|  |
| Muuta | 
* Yliopistokollegio
* Vaasan opiskelija-asuntosäätiö
* *Filosofinen tiedekunta*
* *Kauppatieteellinen tiedekunta*
* *Teknillinen tiedekunta*

 |

 |

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |